Vyf sterf in gru-ongeluk by De DoornsDie wrak van die bakkie. (Foto: Bosbeer/Twitter) Vyf mense is dood nadat ’n bakkie en ŉ vragmotor Saterdagoggend op die N1 naby De Doorns in die Wes-Kaap gebots het. Jandré Bakker, woordvoerder van die provinsiale departement van vervoer en openbare werke, sê die bakkie het vermoedelik by Orchards voor die vragmotor ingedraai waarna die twee voertuie gebots het. Die bestuurder van die vragmotor het ligte beserings in die botsing opgedoen terwyl die bestuurder van die bakkie ernstig beseer is. “Vyf mense het in hierdie botsing gesterf.” Die oorledenes was vermoedelik passassiers in die bakkie. Volgens Bakker was die wrakke reeds teen vroegmiddag van die pad verwyder hoewel ’n stop-en-ry-stelsel in plek gestel is.